CELEX: 32017H1936
Language: lt
Date: 2017-10-18 00:00:00
Title: 2017 m. spalio 18 d. Komisijos rekomendacija (ES) 2017/1936 dėl skubių veiksmų užkirsti kelią netinkamam sprogstamųjų medžiagų pirmtakų naudojimui (Tekstas svarbus EEE. )

24.10.2017   
            
            
               LT
            
            
               Europos Sąjungos oficialusis leidinys
            
            
               L 273/12
            
         KOMISIJOS REKOMENDACIJA (ES) 2017/1936
   2017 m. spalio 18 d.
   dėl skubių veiksmų užkirsti kelią netinkamam sprogstamųjų medžiagų pirmtakų naudojimui
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 292 straipsnį,
   kadangi:
   
               (1)
            
            
               paskutiniai teroristiniai išpuoliai ir incidentai parodė, kad savadarbių sprogmenų keliama grėsmė Europoje tebėra didelė. Sprogstamųjų medžiagų pirmtakų ir toliau įsigyjama ir jie naudojami savadarbiams sprogmenims gaminti, nepaisant pastangų veiksmingai apriboti ir kontroliuoti prieigą prie jų;
            
         
               (2)
            
            
               JT Saugumo Tarybos rezoliucijoje 2370 (2017) pabrėžiama, kad ypatingai svarbu užkirsti kelią teroristams naudoti žaliavas ir sudedamąsias dalis, kurios gali būti naudojamos sprogmenims gaminti, ar mėginti jų gauti, ir raginama sustiprinti budrumą, be kita ko, teikiant gerosios patirties pavyzdžių, dalijantis informacija tarpvalstybiniu lygmeniu ir užmezgant partnerystės ryšius;
            
         
               (3)
            
            
               Europos Parlamento ir Tarybos reglamentu (ES) Nr. 98/2013 (1) nustatytos suderintos medžiagų arba mišinių, kurie galėtų būti neteisėtai naudojami neteisėtai sprogmenų gamybai, tiekimo, įvežimo, laikymo ir naudojimo taisyklės, siekiant apriboti plačiosios visuomenės galimybes jų įsigyti ir užtikrinant, kad apie įtartinus sandorius būtų tinkamai pranešta visoje tiekimo grandinėje;
            
         
               (4)
            
            
               kad būtų pasiektas Reglamento (ES) Nr. 98/2013 taikymo tikslas pagerinti laisvą cheminių medžiagų ir mišinių judėjimą vidaus rinkoje ir pašalinti konkurencijos iškraipymus, kartu užtikrinant aukštą plačiosios visuomenės saugumo lygį, visos valstybės narės turi tinkamai jį taikyti. Tai taip pat padės siekti Europos Parlamento ir Tarybos direktyvos (ES) 2017/541 (2) tikslų, kuriais siekiama užkirsti kelią teroristiniams nusikaltimams, įskaitant sprogmenų gaminimą, laikymą, įsigijimą, gabenimą, tiekimą ar naudojimą, taip pat instrukcijų, kaip gaminti ar naudoti sprogmenis, teikimą ir gavimą;
            
         
               (5)
            
            
               šia rekomendacija siekiama užtikrinti, kad Reglamento (ES) Nr. 98/2013 tikslas būtų pasiektas veiksmingiau, ir šiuo tikslu valstybėms narėms pateikiamos jo taikymo gairės. Šia rekomendacija papildomos Komisijos ir Pirmtakų nuolatinio komiteto (3) priimtos gairės (4) ir atsižvelgiama į tame komitete ir per 2016–2017 m. surengtus regioninius praktinius seminarus, kuriuose dalyvavo valstybių narių institucijos, vykusias diskusijas;
            
         
               (6)
            
            
               sprogstamųjų medžiagų pirmtakų prieinamumas plačiajai visuomenei turėtų būti apribotas, kad būtų užkirstas kelias jų įsigyti teroristams. Reglamentu (ES) Nr. 98/2013 apribojama plačiosios visuomenės narių galimybė įsigyti ir naudoti septynias chemines medžiagas (riboto naudojimo sprogstamųjų medžiagų pirmtakų sąrašas pateiktas Reglamento (ES) Nr. 98/2013 I priede) (5);
            
         
               (7)
            
            
               nepaisydamos šio draudimo, valstybės narės gali nuspręsti suteikti viešąją prieigą prie tų medžiagų tik taikydamos licencijų išdavimo ir registravimo sistemą. Nuo 2017 m. sausio 1 d. 16 valstybių narių vietoj draudimo taiko licencijų išdavimo ir (arba) registravimo tvarką (6). Taigi tose valstybėse narėse plačiosios visuomenės nariai tebeturi galimybę įsigyti ir naudoti riboto naudojimo sprogstamųjų medžiagų pirmtakus ir mišinius;
            
         
               (8)
            
            
               valstybės narės turėtų nustatyti ir skatinti naudoti mažesnės koncentracijos ir alternatyvias medžiagas, kurios kelia mažesnį pavojų saugumui, ir nustatyti sprogstamųjų medžiagų pirmtakų laikymo sąlygas. Licencijų išdavimo tvarką taikančios valstybės narės turėtų kruopščiai patikrinti licencijos prašantį asmenį;
            
         
               (9)
            
            
               šia rekomendacija taip pat raginama geriau užtikrinti apribojimų ir kontrolės, nustatytų Reglamente (ES) Nr. 98/2013, vykdymą ir įvairių sektorių bendradarbiavimą. Didesnio visų tiekimo grandinės dalyvių, taip pat ir tų, kurie veiklą vykdo internete, informuotumo užtikrinimas padės jiems laikytis pagal Reglamentą (ES) Nr. 98/2013 nustatytų įsipareigojimų;
            
         
               (10)
            
            
               nedarant poveikio tarpvalstybinio keitimosi informacija dėl baudžiamosios veikos tyrimų, susijusių su teroristiniu nusikaltimu (7), arba muitų srities (8) teisinei sistemai, šia rekomendacija raginama keistis informacija apie įtartinus sandorius, dingimo atvejus, vagystes ir kitus įtartinus incidentus ar licencijų paraiškas, kai atrodo, kad jie turi tarpvalstybinių elementų;
            
         
               (11)
            
            
               nors per paskutinius išpuolius ir incidentus dažniausiai naudotas tricikloacetono peroksidas (TATP), grėsmę kelia ir kitų rūšių savadarbiai sprogmenys ir sprogstamųjų medžiagų pirmtakai. Sąjunga bei jos valstybės narės privalo išlikti budrios, nustatyti šioje srityje vykstančius pokyčius ir imtis dėl jų veiksmų;
            
         
               (12)
            
            
               nuo reglamento priėmimo Komisija stebėjo jo taikymą ir prie to prisidėjo, glaudžiai bendradarbiaudama su Pirmtakų nuolatiniu komitetu. 2017 m. vasario mėn. Komisija priėmė ataskaitą (9), kurioje padaryta išvada, kad, nors įsigaliojęs reglamentas padėjo sumažinti sprogstamųjų medžiagų pirmtakų keliamą grėsmę Europoje, būtina nustatyti priemones ir veiksmus, kuriais būtų sustiprinta savadarbių sprogmenų kontrolės sistema. 2017 m. gegužės mėn. Komisija ėmėsi Reglamento dėl sprogstamųjų medžiagų pirmtakų peržiūros veiksmų (10) ir pradėjo vertinimą, kurį pabaigus 2018 m. pirmoje pusėje taip pat bus atliktas poveikio vertinimas. Vertinime bus išnagrinėta reglamento svarba, veiksmingumas, efektyvumas, nuoseklumas ir papildoma nauda ir nustatytos problemos ir kliūtys, dėl kurių gali reikėti imtis papildomų veiksmų. Poveikio vertinime bus nagrinėjamos įvairios nustatytų problemų ir kliūčių sprendimo politikos galimybės. Kol bus pateikti šios peržiūros rezultatai, rekomendacijoje valstybės narės raginamos imtis skubių veiksmų veiksmingai apriboti sprogstamųjų medžiagų pirmtakų prieinamumą plačiajai visuomenei pagal galiojantį reglamentą,
            
         PRIĖMĖ ŠIĄ REKOMENDACIJĄ:
   
      Sprogstamųjų medžiagų pirmtakų prieinamumo plačiajai visuomenei apribojimas
   
   
            
               1.
            
            
               Valstybės narės turėtų imtis visų reikiamų priemonių pagal Reglamentą (ES) Nr. 98/2013 ir apriboti sprogstamųjų medžiagų pirmtakų prieinamumą plačiajai visuomenei, užkirsti kelią teroristams gauti sprogstamųjų medžiagų pirmtakų, taip pat užtikrinti tinkamą informavimą apie įtartinus sandorius visoje tiekimo grandinėje. Šiuo tikslu valstybės narės turėtų atidžiai įvertinti, ar draudimu, licencijų išdavimo arba registravimo sistema, kurią jos taiko, veiksmingai siekiama šių tikslų. Valstybės narės savo vertinimo rezultatus turėtų pranešti Komisijai per keturis mėnesius nuo šios rekomendacijos priėmimo. Ši informacija padės įvertinti, ar gali reikėti papildomų ES lygmens veiksmų.
            
         
            
               2.
            
            
               Be to, valstybės narės turėtų skubiai imtis šių veiksmų:
               
                           a)
                        
                        
                           skatinti ir, kai įmanoma ir tinkama, reikalauti naudoti alternatyvias ar mažesnės koncentracijos medžiagas, kurios gali būti naudojamos tai pačiai teisėtai veiklai atlikti keliant mažesnį pavojų saugumui;
                        
                     
                           b)
                        
                        
                           nustatyti ekonominės veiklos vykdytojams, profesionaliems naudotojams ir plačiosios visuomenės nariams, kurie teisėtai turi sprogstamųjų medžiagų pirmtakų, taikomas sprogstamųjų medžiagų pirmtakų laikymo saugumo sąlygas;
                        
                     
                           c)
                        
                        
                           pateikti aiškias gaires ekonominės veiklos vykdytojams, kaip veiksmingai ir efektyviai patikrinti, ar asmuo yra plačiosios visuomenės narys. Tuo tikslu valstybės narės galėtų taikyti profesionalaus naudotojo sąvoką, kuri reiškia, kad riboto naudojimo sprogstamųjų medžiagų pirmtakas šiam asmeniui reikalingas su prekyba, verslu ar profesija susijusiais tikslais;
                        
                     
                           d)
                        
                        
                           tais atvejais, kai taikoma licencijų išdavimo tvarka pagal Reglamento (ES) Nr. 98/2013 4 straipsnio 2 dalį, kruopščiai patikrinti licencijos prašantį asmenį, visų pirma jo teistumą visose gyvenamosios vietos valstybėse per praėjusius penkerius metus; taip pat
                        
                     
                           e)
                        
                        
                           sukurti tikrinimo sistemas, kuriomis būtų aptikti reikalavimų nesilaikantys ekonominės veiklos vykdytojai.
                        
                     
         
      Bendradarbiavimo stiprinimas ir ryšiai su tiekimo grandine
   
   
            
               3.
            
            
               Siekdamos sustiprinti bendradarbiavimą ir palaikyti ryšius su tiekimo grandine, valstybės narės turėtų:
               
                           a)
                        
                        
                           rengti mokymus, kuriais būtų užtikrinta, kad teisėsaugos institucijos, pirmojo reagavimo pajėgos ir muitinės, eidamos savo pareigas, sugebėtų atpažinti sprogstamųjų medžiagų pirmtakus ir mišinius ir laiku bei tinkamai reaguoti į įtartiną veiklą;
                        
                     
                           b)
                        
                        
                           be esamų informacijos teikimo prievolių pagal Reglamento (ES) Nr. 98/2013 9 straipsnio 4 dalį, skatinti sprogstamųjų medžiagų pirmtakų galutinius naudotojus pranešti apie reikšmingus dingimo atvejus ir vagystes;
                        
                     
                           c)
                        
                        
                           tais atvejais, kai tai dar nėra įtraukta į Sąjungos teisės aktuose nustatytas prievoles, kuo skubiau ir laikydamosi nacionalinės teisės bei reikiamų tarptautinių teisinių priemonių keistis informacija su susijusiomis valstybėmis narėmis apie įtartinus sandorius, dingimo atvejus, vagystes ir kitus įtartinus incidentus ar licencijų paraiškas, kai jie gali turėti tarpvalstybinių elementų; taip pat
                        
                     
                           d)
                        
                        
                           nustatyti visus svarbius sektorius, taip pat ir tuos, kurie veiklą vykdo internete, priderinti informuotumo didinimo veiksmus prie kiekvieno atskiro sektoriaus ypatumų ir palaikyti dialogą su tiekimo grandine ir galutiniais naudotojais, kad pagerėtų teisėto profesionalaus ir neprofesionalaus sprogstamųjų medžiagų pirmtakų naudojimo supratimas.
                        
                     
         
      Priimta Briuselyje 2017 m. spalio 18 d.
      
         
            Komisijos vardu
         
         Julian KING
         
            Komisijos narys
         
      
   
   
      (1)  2013 m. sausio 15 d. Europos Parlamento ir Tarybos reglamentas (ES) Nr. 98/2013 dėl prekybos sprogstamųjų medžiagų pirmtakais ir jų naudojimo (OL L 39, 2013 2 9, p. 1).
   
      (2)  2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6).
   
      (3)  http://ec.europa.eu/transparency/regexpert/index.cfm?do=groupDetail.groupDetail=3245
   
      (4)  https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/guidelines_on_the_marketing_and_use_of_explosives_precursors_en.pdf
   
      (5)  Vandenilio peroksidas, nitrometanas, nitrato rūgštis, kalio chloratas, kalio perchloratas, natrio chloratas, natrio perchloratas, kurių koncentracija didesnė nei atitinkama ribinė vertė, numatyta I priede, ir kuri apima mišinį arba kitą medžiagą, kurios sudėtyje yra tokia nurodyta medžiaga, kurios koncentracija yra didesnė nei atitinkama ribinė vertė.
   
      (6)  Komisijos ataskaita dėl Europos Parlamento ir Tarybos reglamento (ES) Nr. 98/2013 dėl prekybos sprogstamųjų medžiagų pirmtakais ir jų naudojimo taikymo ir įgaliojimų pagal jį suteikimo, COM(2017) 103 final, 2017 m. vasario 28 d.
   
      (7)  2005 m. rugsėjo 20 d. Tarybos sprendimas 2005/671/TVR dėl keitimosi informacija ir bendradarbiavimo teroristinių nusikaltimų srityje (OL L 253, 2005 9 29, p. 22).
   
      (8)  1997 m. kovo 13 d. Tarybos reglamentas (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą (OL L 82, 1997 3 22, p. 1).
   
      (9)  Komisijos ataskaita dėl Europos Parlamento ir Tarybos reglamento (ES) Nr. 98/2013 dėl prekybos sprogstamųjų medžiagų pirmtakais ir jų naudojimo taikymo ir įgaliojimų pagal jį suteikimo, COM(2017) 103 final, 2017 m. vasario 28 d.
   
      (10)  https://ec.europa.eu/home-affairs/what-is-new/work-in-progress/initiatives/revision-regulation-marketing-and-use-explosives-precursors_en